Document ID: 32014R0871

A BIZOTTSÁG 871/2014/EU VÉGREHAJTÁSI RENDELETE
(2014. augusztus 11.)
a bizonyos állományok tekintetében 2014-ben rendelkezésre álló halászati kvótáknak a korábbi években történt túlhalászás miatti csökkentéséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről szóló, 2009. november 20-i 1224/2009/EK tanácsi rendeletre (1) és különösen annak 105. cikke (1), (2) és (3) bekezdésére,
mivel:
(1)
A 2013. évi halászati kvótákat az alábbi rendeletek állapították meg:
-
a Tanács 1262/2012/EU rendelete (2),
-
a Tanács 1088/2012/EU rendelete (3),
-
a Tanács 1261/2012/EU rendelete (4),
-
a Tanács 39/2013/EU rendelete (5), valamint
-
a Tanács 40/2013/EU rendelete (6).
(2)
A 2014. évi halászati kvótákat az alábbi rendeletek állapították meg:
-
az 1262/2012/EU rendelet,
-
a Tanács 1180/2013/EU rendelete (7),
-
a Tanács 24/2014/EU rendelete (8),
-
a Tanács 43/2014/EU rendelete (9).
(3)
Az 1224/2009/EK rendelet 105. cikkének (1) bekezdése értelmében abban az esetben, ha a Bizottság megállapítja, hogy valamely tagállam túllépte a számára kiosztott halászati kvótákat, a Bizottságnak csökkentenie kell az adott tagállam jövőbeli halászati kvótáit.
(4)
Az 1224/2009/EK rendelet 105. cikkének (2) és (3) bekezdése előírja, hogy az ilyen kvótacsökkentéseket a következő évben vagy években, az ugyanott meghatározott szorzótényezők alkalmazásával kell végrehajtani.
(5)
Egyes tagállamok túllépték a 2013-ra megállapított halászati kvótáikat. Ezért a túlhalászott állományok tekintetében helyénvaló csökkenteni a számukra 2014-re és - adott esetben - a későbbi évekre vonatkozóan megállapított halászati kvótákat.
(6)
Mivel Dánia 2013-ban a 2. és 4. gazdálkodási terület uniós vizeiben túlhalászással kimerítette a homoki angolna vonatkozásában számára megállapított teljes kifogható mennyiséget, csökkenteni kell halászati kvótáit. 2014-ben az érintett vizekben a homoki angolna vonatkozásában az állomány változásának és a helyi állományok helyreállításának a figyelemmel kísérése érdekében minimális kifogott mennyiséget engedélyeztek. Az említett kvótacsökkentéssel azonban a továbbiakban nem lehetséges a Nemzetközi Tengerkutatási Tanács (ICES) által javasolt, a homokiangolna-gazdálkodás felügyeletére vonatkozó rendszer fenntartása. Ezért a Dánia által az említett területeken 2013-ban túlhalászással kimerített kvóták csökkentését a 3. homokiangolna-gazdálkodási területre vonatkozóan kell végrehajtani.
(7)
Spanyolország 2012-ben túlhalászással kimerítette az ICES IX és X övezet, valamint a CECAF 34.1.1 övezet uniós vizei (NEP/93411) tekintetében számára kiosztott norvéghomár-kvótát. Spanyolország kérelmére a 75,45 tonnás mennyiségnek megfelelő, 2013-ban esedékes csökkentést 2013-tól kezdődően hároméves időtartamra ütemezték át. A Spanyolországot a NEP/93411 jelű állományból megillető kvóta vonatkozó fennmaradó éves csökkentésének mértéke 2014-ben 25 tonnát, 2015-ben pedig 19 tonnát tesz ki, az esetleges későbbi kvótakiigazítás sérelme nélkül.
(8)
A 770/2013/EU bizottsági végrehajtási rendelet (10) és az 1402/2013/EU bizottsági végrehajtási rendelet (11) 2013 tekintetében egyes országok és egyes fajok vonatkozásában már rendelkezett kvótacsökkentésekről. Egyes tagállamok tekintetében azonban egyes fajokra nagyobb mértékű csökkentések voltak alkalmazandók a rendelkezésre álló, vonatkozó 2013-as kvótánál, így azokat a szóban forgó évben nem lehetett teljes mértékben végrehajtani. Annak érdekében, hogy ilyen esetekben az érintett állományra vonatkozó teljes mennyiség levonásra kerüljön, a fennmaradó mennyiségeket a 2014-es és - adott esetben - későbbi kvóták megállapításakor figyelembe kell venni.
(9)
A halászati kvótákra vonatkozó, e rendeletben előírt csökkentéseket a 165/2011/EU bizottsági rendeletnek (12) és a 185/2013/EU bizottsági végrehajtási rendeletnek (13) megfelelően alkalmazandó csökkentések sérelme nélkül kell alkalmazni.
(10)
Mivel a kvótákat tonnában vagy egész darabokban fejezik ki, a csökkentéseket lefelé kerekítették a legközelebbi tonnára vagy darabszámra, és az egy tonna vagy egy darab alatti mennyiségeket nem vették figyelembe,
ELFOGADTA EZT A RENDELETET:
1. cikk
(1) Az 1262/2012/EU, az 1180/2013/EU, a 24/2014/EU és a 43/2014/EU rendeletben a 2014. évre megállapított kvótákat az e rendelet mellékletében foglaltaknak megfelelően csökkenteni kell.
(2) Az (1) bekezdés a 165/2011/EU rendeletben és a 185/2013/EU végrehajtási rendeletben előírt csökkentések sérelme nélkül alkalmazandó.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. augusztus 11-én.

Labels: 20
6